Prisen på nødnettet i det blå
For prislappen for ekstra strømforsyning og god dekning innendørs og i tunneler vil nemlig komme på flere milliarder kroner, skriver avisen. Mens oppgradert strømforsyning har en anslått prislapp på 1,3 milliarder kroner, ble regningen for dekning i veitunneler anslått til 900 millioner tilbake i 2005. Dekning i togtunneler er anslått til 390 millioner. Ingen ønsker å si noe om sluttprisen på det svært viktige kommunikasjonsverktøyet for blålysetatene. - Det gir liten mening å summere opp hypotetiske prisantydninger for ytterligere ønsker om tiltak, fordi disse ikke er ferdig analysert, verken teknisk eller kommersielt, opplyser kommunikasjonsrådgiver Steffen S. Aagedal i Justis- og beredskapsdepartementet til avisa. Alle ekstrakostnader som skal bidra til å bedre nødnettsystemet, finansieres gjennom vanlige budsjettprosesser i regjeringen. Dermed er det usikkert om og når disse pengene eventuelt er på plass. Frps Jan Arild Ellingsen som satt i Stortingets justiskomité som godkjente utbyggingen i 2004/2005, sier Stortinget ikke ble informert om ekstrakostnader til tunneler og innendørsdekning. - Hadde vi visst dette, ville våre merknader vært tilsvarende kritiske. Dette er åpenbart en sak som har vært så kostbar at man ikke har våget å legge fram alle kostnader. Det er til de grader uakseptabelt, Stortinget skal alltid ha all mulig relevant informasjon, sier Ellingsen. Han mener Stortinget har havnet i en gisselsituasjon der utbyggingen må fullføres uansett, og hvor det er skattebetalerne som får regningen.
Nødnettet skulle koste 3,6 milliarder kroner, men sju år senere er kostnaden nesten doblet. Ingen vet hva sluttprisen blir, skriver Aftenposten.